Document ID: 32007D0179

KOMISJONI OTSUS,
22. märts 2007,
millega lubatakse Soomel anda abi 2006. aasta seemne ja teraviljaseemne eest
(teatavaks tehtud numbri K(2007) 1280 all)
(Ainult soome- ja rootsikeelne tekst on autentsed)
(2007/179/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 2005. aasta määrust (EÜ) nr 1947/2005, mis käsitleb seemneturu ühist korraldust ning millega muudetakse kehtetuks määrused (EMÜ) nr 2358/71 ja (EMÜ) nr 1674/72, (1) eriti selle artikli 8 lõike 2 esimest lõiku,
võttes arvesse nõukogu 26. oktoobri 1971. aasta määrust (EMÜ) nr 2358/71 seemneturu ühise korralduse kohta, (2) eriti selle artiklit 8,
ning arvestades järgmist:
(1)
18. detsembri 2006. aasta kirjaga taotles Soome luba anda põllumajandustootjatele abi eranditult Soomes 1. jaanuarist kuni 31. detsembrini 2006 toodetud seemne ja teraviljaseemne teatavate koguste puhul seoses eriliste ilmastikutingimustega.
(2)
Soome taotleb luba anda hektaritoetust teatavatele aladele, kus kasvatatakse nõukogu 29. septembri 2003. aasta määruse (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) (3) XI lisas loetletud Gramineae (kõrrelised) ja Leguminosae (liblikõielised) liikide seemneid, v.a Phleum pratense L. (timut), ja teatavatele aladele, kus kasvatatakse teraviljaseemet.
(3)
Kavandatav toetus vastab määruse (EÜ) nr 1947/2005 artiklis 8 sätestatud tingimustele. See kehtib ainult Soomes kasvatatavate seemne ja teraviljaseemne sortide suhtes, mis on kohandunud selle maa ilmastikutingimustega ja mida ei kasvatata teistes liikmesriikides. Komisjoni luba peaks piirduma ainult sortidega, mis on loetletud Soome sordilehel nende sortide hulgas, mida kasvatatakse ainult Soomes.
(4)
Tuleks ette näha, et komisjoni tuleb teavitada meetmetest, mis Soome on võtnud käesolevas otsuses kehtestatud piirmäärade järgimiseks,
ON VASTU VÕTNUD KÄESOLEVA OTSUSE:
Artikkel 1
Soomel lubatakse anda abi 1. jaanuarist kuni 31. detsembrini 2006 toodetud seemne eest tema territooriumil asuvatele registreeritud seemnekasvatajatele, kes kasvatavad lisas osutatud sertifitseeritud seemet ja teraviljaseemet kõnealuses lisas ettenähtud kogustes.
Luba hõlmab ainult sorte, mis on loetletud Soome riiklikul sordilehel ja mida kasvatatakse ainult Soomes.
Artikkel 2
Soome tagab asjakohase kontrollisüsteemi kaudu, et abi antakse ainult käesoleva otsuse lisas osutatud sortide puhul.
Artikkel 3
Soome saadab komisjonile asjaomaste sertifitseeritud sortide nimekirja ja kõik selle muudatused ning teatab piirkonnad ja seemne ja teraviljaseemne kogused, millega seoses antakse abi.
Artikkel 4
Käesolevat otsust kohaldatakse alates 1. jaanuarist 2006.
Artikkel 5
Käesolev otsus on adresseeritud Soome Vabariigile.
Brüssel, 22. märts 2007

Labels: 18
17
19
6